Bewaarders se veiligheid weer in kollig ná aanval in tronk | Netwerk24
Deur Lynn Williams 22 Februarie 2020 18:03
’n Foto en ’n video-opname van die gevangene, wat intussen aan sy beserings dood is, is deur die misdaad-aktivis Yusuf Abramjee op Twitter gelaai.
Abramjee se inskrywing het hewige reaksie en simpatie ontlok vir die bewaardes by St. Albans, wat gereeld onder die lemme van gevangenes moet deurloop.
Die vakbond Popcru het voorheen in ’n verklaring gesê sy inligting dui daarop dat 88 beamptes sedert 2010 in die St. Albans-gevangenis aangerand is.
Na verneem word het die 27-jarige gevangene blykbaar Maandag ’n bewaarder met ’n mes gesteek.
Dié foto van die gevangene is glo kort na die aanval geneem. Foto: Twitter
Die oorledene was verhoorafwagtend op aanklag van moord en roof. ’n Interne ondersoek word gelas na sy dood.
Volgens Nobuntu Gantana, streekwoordvoerder vir die departement van korrektiewe dienste (DKD), het daar Maandag ’n skermutseling uitgebreek terwyl die gevangenes van die medium A-afdeling ná ontbyt uit die eetsaal vergesel is.
Die oorledene het blykbaar ’n bewaarder met ’n mes in die rug en sy regterarm gesteek.
Nog twee bewaarders is deur dieselfde gevangene aangeval toe hulle hul kollega wou help.
Volgens Gantana is die vrouebewaarder se uniform deur die gevangene se mes geskeur en het die manlike bewaarder sy enkel verstuit.
Die bewaarder wat in die nek en arm gesteek is, is Dinsdag uit die hospitaal ontslaan. Sy kollegas is Maandag ontslaan.
Video of the prisoner being taken to hospital, allegedly some 5 hours after a prison warder allegedly assaulted him. He died. @DOJCD_ZA @RonaldLamola pic.twitter.com/raxwt0r3MJ
’n Persoon wat op Abramjee se inskrywing gereageer het, sê hy moet noem dat die gevangene op die dag van sy aanval in die hof moes verskyn het, en dat hy die bewaarder sewe keer gesteek het.
Volgens die vrou het die gevangene van sy eie medisyne gekry.
Sy sê sy maak geen verskoning vir hoekom dit vyf ure geneem het om hom hospitaal toe te vat nie, maar sy dink al die inligting rondom die gebeure moet verskaf word.
Nog iemand het gevra of daar genoem word die “hond” het ’n bewaarder gesteek.
Ander Twitter-gebruikers meen hulle voel ’n veer, dat misdadigers te veel regte het, en dat sy dood beteken dat daar een minder misdadiger is om oor bekommerd te wees.
Ronald Lamola, minister van justisie, het die gevangenis kort ná die aanval besoek en gesê die DKD is besig om vakante poste by die tronk te vul en strenger teen korrupte beamptes op te tree.
Meer oor: Yusuf Abramjee